laion/Wikipedia-Exotic huggingface dataset:
דמוקרטים 66

דמוקרטים 66 (בהולנדית: Democraten 66, מכונה גם D66) היא מפלגה ליברלית בהולנד. D66 הוקמה בשנת 1966 על ידי קבוצה של אינטלקטואלים צעירים. היעד העיקרי של המפלגה היה דמוקרטיזציה של המערכת הפוליטית. מלבד 29 הנציגים של המפלגה בפרלמנט ההולנדי (19 בבית הנבחרים ו-10 בסנאט) וארבעת נציגיה בפרלמנט האירופי, המפלגה חזקה מאוד ברשויות המקומיות במדינה. מרבית מהכוח האלקטורלי של המפלגה ממוקם בערים הגדולות (כגון אמסטרדם, אוטרכט, אנסחדה, חרונינגן, הארלם, טילבורך, אמרספורט, האג וארנהם), בעיקר בקרב המשכילים והמעמד העליון. ההיסטוריה של המפלגה מאופיינת בתנודות אלקטורליות גדולות. שם המפלגה- "דמוקרטים 66" נובע מהאג'נדה הדמוקרטית של המפלגה והשנה בה נוסדה. המפלגה נוסדה ב-14 באוקטובר 1966 על ידי 44 פעילים. מרביתם תוארו כנובוס הומו, אם כי רובם כבר כיהנו במשרות פוליטיות לפני הקמת המפלגה. בתחילתה, המפלגה לא החזיקה באידאולוגיה ברורה, אלא קראה לדמוקרטיזציה רדיקלית של החברה ולפרגמטיזם. בבחירות שנערכו בשנת 1967, קיבלה המפלגה כ-7 מושבים בבית הנבחרים, הישג חסר תקדים למפלגה חדשה. בשנת 1972 בפעם הראשונה לקחה חלק בפעילות הממשלה. בשנתיים שלאחר מכן מרבית מחברי המפלגה עזבו, ותוצאות הבחירות האזוריות היו מאכזבות מאוד עבור המפלגה, ובבחירות לסנאט שהתקיימו ב-1974, ה-D66 הפסידה מחצית מנציגיה. המצב היה כל כך חמור, עד שבקונגרס המפלגתי שהתקיים בשנת 1974, הוצע אף לפרק את המפלגה. רוב חברי המפלגה הצביעו בעד הפירוק, אך לא הושג רוב הכרחי של שני שלישים. לאחר המשבר הנהגת המפלגה הדגישה אוריינטציה ליברלית, ובכך הכפילה את כוחה בבחירות לבית הנבחרים שנערכו בשנת 1977, אם כי באותה השנה הפסידה את נציגותה בסנאט. בשנת 1981 לקחה חלק בממשלה למשך שנה, ובשנת 1982 שבה לאופוזיציה. שיא כוחה של ה-D66 היה בשנת 1994, עם 24 מושבים בבית הנבחרים ו-12 בסנאט. לקחה חלק בממשלה בשנים 1994-2002. ערכי המפלגה הם דבר השנוי במחלוקת בתוך ה-D66. בתוך המפלגה יש שני פלגים מרכזיים- הדמוקרטיים הרדיקלים והליברלים הפרוגרסיביים. מאפיינים עיקריים של מצע המפלגה כוללים: שילוב של כלכלת שוק ומעורבות ממשלתית במשק. ה-D66 תומכת בהגדלת ההוצאה הממשלתית על חינוך וחדשנות, למשל הגדלת שכר המורים. כמו כן, המפלגה תומכת בהקטנת הרגולציה בענף ויצירת תחרות. חיזוק נושא הקיימות והשקעה באנרגיה בת קיימא. לשם כך, המפלגה תומכת בפתיחת כורים גרעיניים, בתנאים מסוימים. לגליזציה של המתת חסד, זנות ונישואים חד-מיניים. רפורמות דמוקרטיות, כגון ריבוי משאלי עם, ביטול הסנאט, ובחירה ישירה של ראשי ממשלה וראשי ערים. חיזוק כוחו של האיחוד האירופי, במיוחד בנושאים הנוגעים לקיימות, יחסי חוץ והגירה. הגוף הגבוה ביותר ב-D66 הוא העצרת הכללית, שבה כל חבר יכול להשתתף. הוא מתכנס פעמים רבות בשנה. האספה בוחרת את מועמדי המפלגה לפרלמנטים השונים. למפלגה יש 250-300 סניפים ברחבי הולנד. למפלגה יש ארגון נוער שהצמיח מספר חברי פרלמנט. המפלגה לוקחת חלק באינטרנציונל הליברלי מאז שנת 1986. מדיה וקבצים בנושא דמוקרטים 66 בוויקישיתוף אתר האינטרנט הרשמי של דמוקרטים 66 (בהולנדית) אתר האינטרנט הרשמי של דמוקרטים 66 (באנגלית) דמוקרטים 66, ברשת החברתית פייסבוק דמוקרטים 66, ברשת החברתית אקס (טוויטר) דמוקרטים 66, ברשת החברתית אינסטגרם דמוקרטים 66, סרטונים בערוץ היוטיוב
הבעיה החמישית של הילברט

הבעיה החמישית של הילברט היא אחת מ-23 הבעיות של הילברט, שאותן הציג המתמטיקאי הגרמני דויד הילברט בשנת 1900 בוועידת פריז של הקונגרס הבינלאומי של המתמטיקאים. הבעיה החמישית עוסקת באפיון של חבורות לי. התאוריה של חבורות לי מתארת סימטריה רציפה. חשיבותה במתמטיקה ובפיזיקה עיונית (למשל בתורת הקווארקים) גדלה בהתמדה במהלך המאה העשרים. בפשטות, התאוריה של חבורות לי היא המכנה המשותף בין תורת החבורות לבין תורת היריעות טופולוגיות. שאלתו של הילברט הייתה: האם הגבלת התאוריה ליריעות חלקות תשפיע על המשפטים שניתן (או לא ניתן) להוכיח בתאוריה? במילים אחרות: האם ישנן חבורות רציפות שאינן גזירות? מלכתחילה שוער שהתשובה תהיה שלילית, שכן הדוגמאות העיקריות לחבורות לי הן יריעות חלקות. הוכחה מדוקדת להשערה זו ניתנה בתחילת שנות ה-50. על אף זאת, כיוון שההגדרה המדויקת של "יריעה" לא הייתה ידועה בזמנו של הילברט, יש מקום לדיון בדבר הניסוח המדויק של הבעיה בטרמינולוגיה מתמטית עכשווית, וממילא ניתן לדון האם הבעיה אכן נפתרה. במשך תקופה ארוכה היה מקובל לנסח את הבעיה כשאלת האפיון של חבורות לי כחבורות טופולוגיות שהן גם יריעות טופולוגיות. במונחים קרובים יותר לאלה ששימשו את הילברט, ליד איבר היחידה e של החבורה G יש קבוצה פתוחה U במרחב האוקלידי שמכילה את e, ובתת-קבוצה V של U יש העתקה רציפה F:V × V → U שמקיימת את אקסיומות החבורות, במקום שבו הן מוגדרות. הבעיה היא להראות ש-F היא פונקציה חלקה ליד e (כיוון שחבורות טופולוגיות הן מרחבים הומוגניים, הן נראות בכל מקום כפי שהן נראות ליד e). התוצאה המהותית הראשונה, לחבורות קומפקטיות הייתה של ג'ון פון נוימן ב-1933. המקרה של חבורות אבליות קומפקטיות לוקלית נפתר בשנת 1934 בידי לב פונטריאגין. השלמת הפתרון, לפחות במשמעות זו של דברי הילברט, ניתנה בשנות ה-50, בעבודתם של אנדרו גליסון, דין מונטגומרי ולאו זיפין. בשנת 1953 נתן הידהיקו ימבה (אנ') תשובה סופית לשאלתו של הילברט, במשפט: אם חבורה קשירה קומפקטית לוקלית G היא גבול פרויקטיבי של סדרה של חבורות לי, והיא "ללא תת-חבורות קטנות" (הסבר להלן) אז G היא חבורת לי. חבורה טופולוגית G היא ללא תת-חבורות קטנות אם יש סביבה N של איבר היחידה e שאין בה תת-חבורה גדולה מאשר e. חבורת המעגל (מעגל היחידה במישור המרוכב) מקיימת תנאי זה, וכך גם החבורה הליניארית הכללית מעל שדה המספרים המרוכבים, ואילו המספרים ה-p-אדיים Zp כחבורה אבלית אינם מקיימים תנאי זה. חוקרים אחדים מפרשים את הבעיה החמישית של הילברט בצורות אחרות, וכל אחת מדרכי פרשנות אלו דורשת הוכחה משלה. אחד הניסוחים האחרים, המייחס לחבורה הנידונה פעולה על קבוצה אחרת, הוא השערת הילברט-סמית, ולזו אין עדיין פתרון מלא. בשנים 1969–1970 פרסם המתמטיקאי פר אנפלו מספר מאמרים המתייחסים לבעיה החמישית של הילברט כבעיה באנליזה פונקציונלית. דיון בגישה זו מופיע בפרק האחרון של ספרם של יורם לינדנשטראוס ויואב בנימיני, Geometric nonlinear functional analysis. John von Neumann, Die Einführung analytischer parameter in topologischen Gruppen, Annals of Mathematics, 34 (1), 1933, pp. 170–190, in JSTOR Yoav Benyamini and Joram Lindenstrauss, Geometric nonlinear functional analysis, Colloquium publications, 48. American Mathematical Society
משה אגוזי

משה אגוזי (14 באוגוסט 1903 – 20 באוקטובר 1983) היה פעיל בארגון ההגנה בתל אביב והאחראי על הקמת ותחזוקת הסליקים של הארגון במחוז דן. לאחר קום המדינה שירת כקצין חימוש במטה הארצי של המשטרה. אגוזי נולד ב-1903 בוולושצ'ובה שבפולין כמשה זולונץ' (ZOLNOZ) ליהודה לייב וחיה אסתר (לבית ניימן). למד בבית ספר בעיר מגוריו ובהמשך למד במספר קורסים צבאיים. לאחר מלחמת העולם הראשונה התגייס לצבא פולין ושירת באזור וילנה בשנים 1920–1923. ב-1923 עלה לארץ ישראל והחל לעבוד עם עוד שותף בצביעת בתים. בתקופה זו החל כבר להיות פעיל בארגון ההגנה (שנוסד ב-1921) ועבר קורס מ"מ (1936) וקורס מ"פ (1942). ב-1927, עם פרוץ מאורעות תרפ"ט, נשלח לארגן את השמירה במושבה יסוד המעלה. ב-1929 חזר לתל אביב והקים פלוגה ניידת של 75 רוכבים להגנת מושבות השרון ובמקביל פתח חנות משקאות. ב-1933 החל ארגון ההגנה בפעילות מואצת של רכישת ואחסון נשק ואגוזי צורף לחטיבת קרייתי והיה בין ארבעת הפעילים שמונו לטפל בקבלתו ואחסונו במחוז דן. לשם כך הקימה הקבוצה כ-12 סליקים ברחבי תל אביב. בנוסף לתפקידו כאחראי סליקים, מונה אגוזי למפקד הראשון של הש"ז (שירות הזהירות). בתפקידו זה היה אגוזי אחראי לשמירת הסודיות של ארגון ההגנה על ידי התקנת מערכות אזעקה והתראה בקרבת הסליקים וכן לתרגול פינוי תכולתם של סליקים שהיה חשש שיתגלו. ב-1 באוגוסט 1948, בשלהי מלחמת העצמאות, הצטרף אגוזי למשטרת ישראל שם עסק בענייני נשק ושירת כקצין חימוש בדרגת סגן ניצב במטה הארצי של המשטרה. במסגרת עבודתו השאיל נשק למוזיאונים ולהצגות תיאטרון. אגוזי נישא לראשונה לקליר (קלרה), ילידת לייפציג, ולזוג נולדו בן ובת. בנישואין שניים נישא לחיה. קליר נפטרה ב-1965. אגוזי נפטר ב-1983 והובא לקבורה בבית הקברות קריית שאול לצד רעייתו. משה אגוזי, מעזבונו של הסליקר הראשי של ההגנה בת"א פרקי תע"ש במחתרת, הוצאת משרד הביטחון ד"ר רפי קיטרון, ארץ ישראל הנסתרת – סיפורם של הסליקים ותולדותיהם, הוצאת אריאל, 2010, עמודים 163–167 ניר מן, משה אגוזי, הסליקר הראשי של ההגנה בתל אביב, באתר הארץ, 9 בינואר 2010 העלאות במשטרה, על המשמר, 20 בנובמבר 1949 פ. שמעון, ה"סליקים" ב"סיליקאט", דבר, 9 באוקטובר 1964 ההמלצות על איכות עבודתו של אגוזי הביאו להזמנת עבודה לצביעת ארמונו של המלך עבדאללה הראשון בירדן. כינויו בהגנה היה צפניה / נמרי. בין השאר הוקמו סליקים בבית הספר תחכמוני, סמינר לוינסקי, גימנסיה בלפור, בית המטבחיים העירוני, בית החרושת ללבני סיליקט (כיום בית כלל) ועוד. ספר "תולדות ההגנה", עורכים: שאול אביגור, יצחק בן-צבי, אלעזר גלילי, ישראל גלילי ויהודה סלוצקי, הוצאת משרד הביטחון, חלק ב', עמוד 558 קליר אגוזי נפטרה, דבר, 23 במרץ 1965
מגאפון (חברה)

המונח "מגאפון (חברה)" מפנה לכאן. לערך העוסק במכשיר להגברת קול, ראו מגאפון. חברת מגאפון היא חברת תקשורת המפעילה רשת סלולרית ברוסיה ומספקת שירותי טלפוניה מקומית, שירותי גישה לאינטרנט ושיחות בינלאומיות. בשנת 1993 החברה הוקמה לראשונה בסנקט פטרבורג בשם "GSM צפון-מערב" ובשנותיה הראשונות הייתה בבעלות מפעילות סלולרי מסקנדינביה. במאי 2002 אורגנה מחדש תחת השם מגאפון. החברה פועלת ב-83 סובייקטים פדרליים של רוסיה וכך גם בטג'יקיסטן ובאבחזיה ודרום אוסטיה. נכון לסוף 2015 היו מנויים בה 100.8 מיליון איש. במאי 2017 מערך המחשוב של החברה נפגע מתוכנת הכופר "WannaCry". מדיה וקבצים בנושא מגאפון בוויקישיתוף אתר האינטרנט הרשמי של מגאפון מגאפון, ברשת החברתית פייסבוק מגאפון, ברשת החברתית אקס (טוויטר) מגאפון, ביישום טלגרם מגאפון, ברשת החברתית אינסטגרם מגאפון, ברשת החברתית VK מגאפון, סרטונים בערוץ היוטיוב
ז'אן-מיקאל סרי

ז'אן-מיקאל סרי (בצרפתית: Jean-Michaël Seri; נולד ב-19 ביולי 1991) הוא כדורגלן מחוף השנהב המשחק בעמדת הקשר באל-אורובה ובנבחרת חוף השנהב. סרי נולד בחוף השנהב. בשנת 2010 החל לשחק במימוסאס, מועדון פאר מאביג'אן, בירת חוף השנהב, לאחר שהגיע אליו ממחלקת הנוער של אפריקה ספורטס. הוא שיחק במועדון במשך שתי עונות, בהן ערך 16 הופעות ליגה והבקיע שער אחד, ואף זכה באליפות חוף השנהב לעונת 2010. ב-2 בנובמבר 2012 עבר סרי אל פורטו ב', קבוצת המילואים של פורטו. הוא שיחק בקבוצה במשך עונה אחת, בה ערך 19 הופעות ליגה והבקיע שער אחד. ב-31 באוגוסט 2013 עזב סרי את פורטו ב' על-מנת לחתום על חוזה לשלוש שנים בפאסוס די פריירה מליגת העל הפורטוגלית. ב-14 בספטמבר ערך סרי את הופעת הבכורה שלו במועדון, כששיחק 80 דקות בהפסד 1–3 לבנפיקה ליסבון במסגרת המחזור הרביעי בליגה. ב-2 במרץ 2014 הבקיע סרי את שער הבכורה שלו במועדון, שער בדקה ה-54 בניצחון 1–3 על מאריטימו במסגרת המחזור ה-21 בליגה. בעונתו הראשונה במועדון ערך סרי 21 הופעות ליגה והבקיע שער אחד, ובעונתו השנייה הוסיף שער אחד ב-33 הופעות ליגה. ב-11 ביוני 2015 חתם סרי בניס מליגת העל הצרפתית. ב-8 באוגוסט ערך סרי את הופעת הבכורה שלו במועדון, כששיחק 90 דקות בהפסד 1–2 למונקו במסגרת המחזור הראשון בליגה. ב-27 בספטמבר הבקיע סרי את שער הבכורה שלו במועדון, שער בדקה ה-53 בניצחון 1–4 על סנט אטיין במסגרת המחזור השמיני בליגה. סרי שיחק בכל משחקי הליגה של קבוצתו בעונתו הראשונה בה (35 משחקים בהרכב הפותח ושלושה משחקים כמחליף), והבקיע שלושה שערים. ב-12 ביולי 2018 חתם סרי בפולהאם מהפרמייר ליג לארבע שנים. ב-11 באוגוסט ערך את הופעתו הבכורה בהפסד 0–2 לקריסטל פאלאס. ב-25 באוגוסט כבש את שערו הראשון בניצחון 2–4 על ברנלי. ב-18 ביולי 2019 הושאל לגלאטסראיי. ב-6 בספטמבר 2015 ערך סרי את הופעת הבכורה שלו בנבחרת חוף השנהב, כששיחק 90 דקות בתיקו 0-0 נגד נבחרת סיירה לאון במסגרת מוקדמות גביע אפריקה לאומות 2017. ב-17 בנובמבר 2015 הבקיע סרי את שער הבכורה שלו בנבחרת, שער בדקה ה-64 בניצחון 0–3 על נבחרת ליבריה במסגרת מוקדמות מונדיאל 2018. נכלל בסגל נבחרת חוף השנהב לטורניר גביע אפריקה לאומות 2023. מימוסאס אליפות חוף השנהב (1): 2010 גלאטסראיי הסופר קאפ הטורקי (1): 2019 מדיה וקבצים בנושא ז'אן-מיקאל סרי בוויקישיתוף ז'אן-מיקאל סרי, באתר Transfermarkt ז'אן-מיקאל סרי, באתר Soccerway ז'אן-מיקאל סרי, באתר BDFutbol ז'אן-מיקאל סרי, באתר WorldFootball.net ז'אן-מיקאל סרי, באתר National Football Teams ז'אן-מיקאל סרי, באתר FootballDatabase.eu ז'אן-מיקאל סרי, באתר ESPN DRAGÕES GARANTEM JEAN-MICHAEL SERI באתר Record, ‏ 2 בנובמבר 2012 (בפורטוגזית) FC Porto: Jean Michel Seri assina pelo P. Ferreira באתר Pais Futebol, ‏ 31 באוגוסט 2013 (בפורטוגזית) Seri à Nice, c'est officiel באתר ל'אקיפ, 11 ביוני 2015 (בצרפתית) LA LISTE באתר הרשמי של פדרציית הכדורגל האיווארית, 28 בדצמבר 2023 (בצרפתית)
אבא שלי כוכב רוק

אַבָּא שֶׁלִּי כּוֹכַב רוֹק (באנגלית: My Dad the Rock Star) היא סדרת טלוויזיה מונפשת קנדית-צרפתית, שנוצרה על ידי ג'ין סימונס, הבסיסט של להקת הגלאם רוק האמריקאית קיס. הסדרה מספרת על ילד בן 12 בשם וילי שמתמודד בשגרת יומו עם היותו של אביו כוכב רוק מפורסם. וילי זילה: נער בן 12 והכוכב הראשי של הסדרה. מאוהב באליסה. מנסה לנהל חיים נורמליים, אך לא מצליח כל כך. רוק זילה: אביו של וילי וכוכב רוק. קריסטל זילה: אמו של וילי שמתעניינת במיסטיקה. סראנטי זילה: אחותו הסנובית של וילי בת ה-17. סקאנק: חבר של המשפחה ולשעבר נהג אוטובוס ההופעות של רוק זילה. אליסה: חברתו הטובה ביותר של וילי ומאוהבת בו. קווינסי "קיו": חברו הטוב ביותר של וילי. במשך כל העונה הוא לא מודע לכך ששני חבריו מאוהבים זה בזו. בילי "באז" סוואצ'ק: הבריון של בית הספר. אויבו של וילי. סאלי: הילדה המקובלת בבית הספר. "אבא שלי כוכב רוק", במסד הנתונים הקולנועיים IMDb (באנגלית) "אבא שלי כוכב רוק", באתר Rotten Tomatoes (באנגלית) "אבא שלי כוכב רוק", באתר Metacritic (באנגלית) "אבא שלי כוכב רוק", במסד הנתונים הקולנועיים KinoPoisk (ברוסית) ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
חורחה בלנקו

חורחה בלנקו (בספרדית: Jorge Blanco; ‏19 בדצמבר 1991) הוא שחקן, זמר, רקדן ומוזיקאי מקסיקני. בלנקו נולד ב-19 בדצמבר 1991 בגוודלחרה, מקסיקו. ב-2007 השתתף בתוכנית המציאות המקסיקנית "High School Musical: La Selección", שאפשרה לו לשחק בסרט "High School Musical: el desafío"‏ (2008) שזכה להצלחה. הסרט הוא גרסת ספין אוף לסרט האמריקאי "היי סקול מיוזיקל". למרות שלא זכה בתוכנית, בלנקו נתן את קולו לאלבום הפסקול של התוכנית, והשתתף בסיבוב ההופעות לקידום הסרט והתוכנית בין השנים 2007 ל-2008. בסרט גילם בלנקו את חורחה, חברו הטוב ביותר של גיבור הסרט כריסטובל רודריגז, שיצא לאור בשנת 2008 במקסיקו ובשנה שלאחר מכן באיטליה. בשנת 2012 החל להשתתף בטלנובלה הארגנטינאית "ויולטה" שזכתה להצלחה בין לאומית, שם גילם את לאון ורגאס. בין השנים 2013–2015 יצא לסיבוב הופעות עולמי יחד עם שאר צוות השחקנים מוויולטה. בשנת 2016 השתתף בסרט "טיני: השינוי הגדול של ויולטה" שהוקרן באירופה, אסיה, ואמריקה וזכה להצלחה רבה. ב-12 במרץ 2021, בלנקו הופיע בשיר "Say O" מתוך אלבום הבכורה Original של התקליטן והמפיק הברזילאי ברונו מרטיני. ב-19 במרץ 2021, בלנקו הוציא את הסינגל "Polvo De Estrellas", שיתוף פעולה עם הצמד המוזיקלי AtellaGali. ב-26 במרץ 2021, שיתף פעולה עם זמרת אנה צ'ייס בשיר "Antídoto" אשר שוחרר כסינגל. ב-24 בספטמבר 2021, בלנקו הוציא שיר בשם "Hot Damn" כסינגל. ב-29 באוקטובר 2021, בלנקו הוציא שיר בשם "Bad Karma" כסינגל ההמשך. בלנקו דיבב את נוח בגרסה הלטינית-אמריקאית של סרט האנימציה "הבאג של רון" שיצא לאקרנים באוקטובר 2021. ב-5 בנובמבר 2021, בלנקו הופיע ברמיקס של השיר "La Culpa" של לאלו בריטו. ב-11 במרץ 2022, שחרר את השיר "Dime Que Regresarás", בו שיתף הפעולה עם ההרכב המוזיקלי Grupo Canaveral De Humberto Pabón . בשנת 2022 שיחק בסדרת הטלוויזיה המקסיקנית "Papás por encargo" שעלתה לשידור בשירות דיסני+. בלנקו גילם את מיגל, אחד משלושת האבות המאמצים של הדמות הראשית. העונה הראשונה של הסדרה שוחררה ב-13 ביולי 2022. בלנקו שר לצד שותפיו לסדרה מייקל רונדה, לאלו בריטו ופארה יוסטיניאני את שיר הנושא של הסדרה, "Vivo", שיצא ב-24 ביוני 2022 כדי לקדם את התוכנית. מאז 2007, בלנקו נמצא במערכת יחסים עם השחקנית והזמרת סטפי קאירה, אותה הכיר באותה שנה על סט הצילומים של תוכנית המציאות "High School Musical: La Selección". באוגוסט 2016, בלנקו וקאירה התארסו. בינואר 2021, בלנקו חשף באמצעות המדיה החברתית שלו שהוא נישא לקאירה לפני מספר שנים. בלנקו התגורר בבואנוס איירס, ארגנטינה במשך שלוש שנים בזמן שהצטלם לסדרה "ויולטה". לאחר סיום הסדרה, בלנקו עבר להתגורר בלוס אנג'לס, ארצות הברית, שם התגורר כמה שנים לפני שחזר למולדתו מקסיקו. בלנקו דובר ספרדית, אנגלית, איטלקית, פורטוגזית וצרפתית. 2019: Conmigo מדיה וקבצים בנושא חורחה בלנקו בוויקישיתוף חורחה בלנקו, ברשת החברתית אקס (טוויטר) חורחה בלנקו, ברשת החברתית אינסטגרם חורחה בלנקו, סרטונים בערוץ היוטיוב חורחה בלנקו, במסד הנתונים הקולנועיים IMDb (באנגלית) חורחה בלנקו, באתר אפל מיוזיק (באנגלית) חורחה בלנקו, באתר ספוטיפיי חורחה בלנקו, באתר סאונדקלאוד (באנגלית) חורחה בלנקו, באתר Last.fm (באנגלית) חורחה בלנקו, באתר AllMusic (באנגלית) חורחה בלנקו, באתר MusicBrainz (באנגלית) חורחה בלנקו, באתר דיזר חורחה בלנקו, באתר Discogs (באנגלית) חורחה בלנקו, באתר Songkick (באנגלית) חורחה בלנקו, באתר Genius חורחה בלנקו, באתר SecondHandSongs חורחה בלנקו, באתר בנדקמפ חורחה בלנקו, באתר טיידל (באנגלית)
לוטוס סימן 2

לוטוס סימן 2 (באנגלית: Lotus Mark II) היא מכונית ספורט 2 מושבים בתצורת קבריולה, מתוצרת יצרנית מכוניות המרוץ והספורט "לוטוס מכוניות" הבריטית אשר יוצרה בשנת 1949. את הדגם תכנן, בנה ועיצב קולין צ'פמן, בעל חברת לוטוס מכוניות, בזמן שירותו בחיל האוויר המלכותי. המנוע והגיר נלקחו מדגם "פורד 8" ומאוחר יותר מדגם "פורד 10". הגוף נלקח מדגם "אוסטין 7". לוטוס סימן 2 לוטוס סימן 2 מבט לתא הנהג לוטוס סימן 6 לוטוס 32 מדיה וקבצים בנושא לוטוס סימן 2 בוויקישיתוף Tipler, John, Lotus and Caterham Seven: Racers for the Road The Crowood Press, 1995. pp. 14–16. Coulter, Jeremy, The Lotus & Caterham Seven: A Collector's Guide Motor Racing Publications, 1986. pp. 9–10. ערך זה הוא קצרמר בנושא כלי רכב. אתם מוזמנים לתרום לוויקיפדיה ולהרחיב אותו.
עונת 1995/1996 בפרמייר ליג

עונת 1995/1996 הייתה העונה הרביעית של פרמייר ליג שהיא הליגה האנגלית הבכירה בכדורגל. העונה החלה ב-19 באוגוסט 1995 והסתיימה ב-4 במאי 1996. הליגה הבכירה כללה 20 קבוצות. מידלסבורו ובולטון וונדררס היו הקבוצות שעלו מפוטבול ליג. עבור הניצחון הוענקו שלוש נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון הפרש שערים דורגה במקום גבוה יותר. מנצ'סטר יונייטד זכתה באליפות בפעם העשירית בתולדות המועדון. בסוף העונה לפוטבול ליג ירדו מנצ'סטר סיטי, קווינס פארק ריינג'רס, ובולטון וונדררס. במקומן לליגה הבכירה עלו סנדרלנד, דרבי קאונטי ולסטר סיטי. אלן שירר מבלקברן רוברס כבש 31 שערים וזכה בתואר מלך השערים. זאת בפעם השנייה בקריירה. אריק קנטונה (צרפת צרפת) ממנצ'סטר יונייטד זכה בפרס כדורגלן השנה של התאחדות עיתונאי הכדורגל האנגלית. זאת בפעם השנייה בקריירה לס פרדיננד מניוקאסל יונייטד זכה בפרס כדורגלן השנה שהוענק על ידי התאחדות שחקני הכדורגל. נתונים מפורטים מאתר rsssf נתונים מפורטים מאתר bdfutbol Premier League Player Stats - Goals, www.premierleague.com (באנגלית) Premier League Player Stats - Assists, www.premierleague.com (באנגלית)
דייזי טרנר

דייזי טרנר (באנגלית: Daisy Turner; ‏21 ביוני 1883 – 8 בפברואר 1988) הייתה מספרת סיפורים ומשוררת אמריקאית. היא נולדה בגריפטון שבורמונט לעבדים משוחררים והתפרסמה בהמשך חייה תודות להקלטות של סיפורי משפחתה ששורשיהם באנגליה ובאפריקה. ביתה, שבו גדלו 13 ילדים, ממוקם על "דייזי טרנר לופ", שהוא מסלול אופניים ליד גריפטון. הוריה היו סאלי ואלכסנדר טרנר. אביה שהיה עבד, ברח מהמטע שלו בתחילת מלחמת האזרחים האמריקאית, והצטרף לחיל הפרשים הראשון של ניו ג'רזי בצבא האיחוד. באביב 1863 הוביל טרנר את הגדוד שלו למטע שבו עבד, בפורט רויאל, וירג'יניה, והרג את המעביד שלו. לאחר השירות הצבאי חזר לניו אינגלנד, שם עבד כחוטב עצים. הוא ואשתו סאלי בנו בית בגריפטון שבורמונט וגידלו 16 ילדים. מלבד עיסוקה כמספרת סיפורים מחוננת, הייתה טרנר היסטוריונית משפחתית. דייזי טרנר פעלה רבות לתיעוד מורשתה, החל מילדותה ועד מותה בגיל 104. טרנר מעולם לא נישאה, באחד מסיפוריה היא מספרת איך תבעה את הגבר שהבטיח להתחתן איתה וחזר בו, וניצחה בתביעה. סיפוריה של טרנר הוקלטו ונשמרו, והיוו השראה לעבודות רבות אחרות. אחד הסיפורים האישיים שטרנר סיפרה לעיתים קרובות, היה על תחרות בית ספר שנערכה כשהייתה בת שמונה בערך. בתחרות, מורתה הורתה לטרנר לדקלם שיר עם בובה שחורה, אבל ברגע האחרון טרנר התנגדה והמציאה שיר משל עצמה. סיפור זה הפך בהמשך לנושא של ספר ילדים מאת מייקל מדיריס ואנג'לה שלף מדריס, שמוזכר גם בספר Racial Innocence: Performing American Childhood from Slavery to Civil Rights מאת רובין ברנשטיין. ניתן לראות אותה מדקלמת שירה בגיל 104 בסרטו התיעודי של קן ברנס - "מלחמת האזרחים". בשנת 2016 התפרסם ספר על חייה, סיפוריה ופועלה "Daisy Turner's Kin" מאת הפולקלוריסטית ג'יין בק. הסיפור של דייזי טרנר ממשיך למשוך תשומת לב רבה כחלק מהמאמץ לשמר את ההיסטוריה העממית של ורמונט בארצות הברית. מידע וסיפורים מאתר הפולקלור של ורמונט אוסף המסמכים על דייזי טרנט מאוניברסיטת ורמונט דייזי טרנר, במסד הנתונים הקולנועיים IMDb (באנגלית) הקלטות של סיפוריה של דייזי טרנר דייזי טרנר, באתר "Find a Grave" (באנגלית) Grafton Ponds' Daisy Turner Loop Professional Trail Guide, Topo Map, Reviews & Photos, Trails.com Vermont centenarian embodied a rare history מילות השיר "The Doll" (ארכיון) Medearis, Michael; Medearis, Angela Shelf, Daisy and the Doll, Middlebury VT: The Vermont Folklife Center, 2000 Ken Burns, Civil War - The Universe of Battle הספר Daisy Turner's Kin ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "דייזי טרנר".
כספת

כספת היא בית קיבול מאובטח לשמירת כספים, חפצי ערך ומסמכים יקרי-ערך מפני גנבה, נזק או גישה של גורמים לא רצויים. הכספת בנויה לרוב בצורת תיבה חלולה, שאחד מצדדיה משמש כדלת לתוכן הכספת. הגוף והדלת של הכספת עשויים לרוב ממתכת יצוקה כגון ברזל. אחד מחלקיה החשובים ביותר של הכספת הוא המנעול, המשמש כאמצעי האבטחה והגישה לתוכן הכספת. המנעול יכול להיות מכני (כגון מנעול צילינדר), חשמלי, דיגיטלי או ביומטרי. יש כספות הכוללות מספר מנגנוני אבטחה ומנעולים. לעיתים כספות מקובעות למבנה, על מנת להקשות על גנבתן ופריצתן מאוחר יותר. בנקים ומוסדות גדולים אף בונים חדרים שלמים המשמשים ככספת. מקובל להפריד בין שני סוגי כספות מרכזיים, כספות פנימיות וחיצוניות. כספות פנימיות מקובעות בתוך קיר (מבטון בדרך כלל), בעוד כספות חיצוניות מקובעות לקיר באמצעות דיבל ג'מבו חזק. בנוסף לכספות המותקנות בבתים, משרדים וכו' לשימושם הפרטי, מציעים חלק מסניפי הבנקים שירותי השכרת כספות הנמצאות בסניף הבנק. רות פלאטו-שנער, מהותו המשפטית של הסכם הכספת הבנקאית, מאזני משפט א, 2000 ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
מזכיר הפנים

האם התכוונתם ל... מזכיר הפנים (הממלכה המאוחדת) מזכיר הפנים של ארצות הברית
מרקו הוגר

מרקו הוגר (בגרמנית: Marco Höger, נולד ב-16 בספטמבר 1989 בקלן שבגרמניה המערבית) הוא כדורגלן גרמני המשחק בוולדהוף מנהיים בעמדות המגן הימני והקשר. הוגר שיחק כנער בבאייר לברקוזן, ואחר כך עבר לאקדמיית הנוער של אלמניה אאכן. בקיץ 2008 החל לשחק בקבוצת המילואים של אלמניה אאכן, ובמרץ 2010 ערך את הבכורה בקבוצה הבכירה של המועדון, במשחק מול אנרגי קוטבוס במסגרת הבונדסליגה השנייה. באותה שנה חתם הוגר על חוזה מקצועני בקבוצה הבכירה, ובעונת 2010/11 הפך לשחקן הרכב קבוע, וקבוצתו סיימה במרכז הטבלה. בקיץ 2011 עבר הוגר לשאלקה 04, כאשר דמי ההעברה לא נחשפו. כבר עם הגעתו לקבוצה שיחק הוגר בהרכב שאלקה במשחק הסופר קאפ הגרמני מול בורוסיה דורטמונד. המשחק הסתיים בתוצאה 0-0, ושאלקה ניצחה 3–4 בבעיטות הכרעה. בעונת 2011/12 סיימו הוגר ושאלקה במקום השלישי בבונדסליגה, והגיעו עד לרבע גמר הליגה האירופית, שם הודחו על ידי אתלטיק בילבאו. בעונת 2012/13 הוגר ושאלקה סיימו במקום הרביעי בבונדסליגה, והודחו בשמינית גמר ליגת האלופות על ידי גלאטסראיי. בינואר 2013 הוארך חוזהו של הוגר בשאלקה עד ליוני 2016. בעונת 2013/14 סיימו הוגר ושאלקה במקום השלישי בבונדסליגה, והודחו מליגת האלופות בשמינית הגמר לאחר שספגו צמד תבוסות לריאל מדריד. בעונה זו סבל הוגר מפציעות, וערך שמונה הופעות ליגה בלבד. ב2104/15 הוגר חזר להיות שחקן משמעותי בשאלקה, כאשר ערך 26 הופעות ליגה. בעונה זו סיימה שאלקה במקום השישי בבונדסליגה, ובליגת האלופות הצליחה למתוח את ריאל מדריד, כאשר לאחר הפסד 0–2 בבית, ניצחה 3–4 בחוץ ונזקקה רק לשער אחד נוסף כדי לחולל סנסציה. הוגר פתח והוחלף בשני המשחקים. במאי 2015 הושעה הוגר מהקבוצה לאחר הפסד הליגה 0–2 לפ.צ. קלן ביחד עם סידני סאם וקווין פרינס בואטנג, משום שמנכ"ל הקבוצה הורסט הלדט טען כי ישנו חוסר מחויבות של השחקנים לקבוצה וישנם פערים בלתי ניתנים לגישור. עם זאת, הוגר נשאר בקבוצה גם בעונת 2015/16, בה ערך חמש הופעות ליגה בלבד. עונה זו הייתה האחרונה שלו בשאלקה. בפברואר 2016 חתם הוגר בפ.צ. קלן על חוזה לחמש שנים, שיתחיל בעונת 2016/17. עם הגעתו לקלן, הציג הוגר יכולת גבוהה וסייע לקבוצה להתמקם בצמרת הבונדסליגה. עם שאלקה 04: הסופר קאפ הגרמני: 2011 מדיה וקבצים בנושא מרקו הוגר בוויקישיתוף מרקו הוגר, באתר Transfermarkt מרקו הוגר, באתר Fussballdaten.de (בגרמנית) מרקו הוגר, באתר Soccerway מרקו הוגר, באתר WorldFootball.net מרקו הוגר, באתר FootballDatabase.eu
יעקב לוי (ראש מועצה)

יעקב לוי (1924 – 27 בינואר 1975) היה ראש המועצה המקומית זכרון יעקב בשנים 1959–1975. לוי, יליד זכרון יעקב, היה כורם, פועל מחצבה ולוחם בהגנה ובצה"ל. הוא היה חבר מליאת המועצה מאז 1955 וראש סיעת המערך בה מאז 1959. הוא נבחר לראשות המועצה ארבע פעמים ונפטר בתחילת הקדנציה הרביעית. כראש מועצה, היה גם חבר הנהלת השלטון המקומי. כראש מועצה, לוי חידש את "חג היין" במושבה. זאת, אף על פי שאגודת הכורמים במושבה מעולם לא הסכימה לקבל אותו כחבר בה, למרות שהיה כורם, למרות שעמד בתנאי הקבלה, ולמרות שהיה ראש המועצה. לוי קופח בידי כורמי מושבתו ואפילו פנייתו לשר האוצר, לוי אשכול, לא סייעה לו לקבלת זכויותיו. לוי היה נשוי למזל לבית מסוורי, להם נולדו אילנה, אורנה, אבשלום ואורלי. יעקב לוי, אויר הרים להנאת הנופשים, דבר, 24 ביוני 1960 יעקב לוי, ראש מועצת זכרוו יעקב-למנוחות, דבר, 30 בינואר 1975 יעקב לוי נבחר לראש מועצת זכרון יעקב, מעריב, 11 בפברואר 1974 זכרון יעקב מחדשת את חג היין - במעמד הנשיא, מעריב, 28 באוגוסט 1968 ישראל שיוו, חוקה קואופרטיבית ואפליה, דבר, 17 בינואר 1961 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.